Man vas ná moord in spoglandgoedDie Schoongezicht-landgoed. Foto: http://www.schoongezicht-estate.com ŉ Man is Dinsdagoggend in hegtenis geneem nadat ŉ vrou se naakte liggaam Maandagoggend in haar huis op ŉ veiligheidslandgoed naby Plettenbergbaai in die Suid-Kaap gevind is. Penelope Cumming (63) se liggaam is Maandag omstreeks 05:00 deur ŉ vriend in haar huis op die Schoongezicht-landgoed aangetref. Kneusmerke aan haar liggaam dui daarop dat sy vermoedelik verwurg is, maar ŉ nadoodse ondersoek sal die presiese oorsaak van haar dood bepaal. Kapt. Malcolm Pojie, woordvoerder van die polisie, het aan Maroela Media bevestig die verdagte, vermoedelik in sy 20’s, is vanoggend deur die polisie in samewerking met ŉ plaaslike veiligheidsmaatskappy in hegtenis geneem. Volgens Pojie word die verdagte deur forensiese bewyse wat op die toneel versamel is met die moord verbind. Die verdagte is ook glo op beeldmateriaal van veiligheidskameras vasgevang toe hy die landgoed in die oorledene se motor verlaat het. “Ons is positief dat ons ŉ deeglike deurbraak in hierdie saak gemaak het,” het Pojie gesê. Cumming se uitgebrande voertuig is later, nadat haar liggaam gevind is, naby Knysna opgespoor. Dit is in dié stadium nie duidelik hoe die moordenaar toegang tot die landgoed en tot Cumming se huis gekry het nie. Pojie het gesê die polisie is ook nie bewus van enige verbintenis tussen Cumming en die verdagte wat in hegtenis geneem is nie. Cumming se swaer het in ŉ plasing op Facebook beweer die alarm by sy skoonsuster se huis het Maandag omstreeks 22:00 afgegaan en weer twee keer daarna. Hy beweer die veiligheidsmaatskappy het elke keer gereageer, maar terugvoer gegee dat die huis donker is en dat niemand tuis is nie. Pojie het gesê hy kan nie hierdie inligting bevestig nie. Die verdagte sal Donderdag in die plaaslike landdroshof verskyn op aanklag van moord. Volgens Pojie kan nog aanklagte later bygevoeg word namate die ondersoek vorder.